maidir leis an seasamh atá le glacadh thar ceann an Aontais Eorpaigh sa Choiste Speisialaithe um Fhorfheidhmiú an Dlí agus um Chomhar Breithiúnach arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, a mhéid a bhaineann le foirm chaighdeánach a bhunú le haghaidh iarrataí ar chúnamh frithpháirteach dá dtagraítear in Airteagal 635(1) den Chomhaontú sin

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais Eorpaigh sa Choiste Speisialaithe um Fhorfheidhmiú an Dlí agus um Chomhar Breithiúnach i dtaca le hAirteagal 635(1) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (dá ngairtear ‘an Comhaontú Trádála agus Comhair’ anseo feasta).

De bhun Airteagal 633 de, leis an gComhaontú Trádála agus Comhair, forlíontar forálacha agus éascaítear cur i bhfeidhm idir na Ballstáit, de pháirt, agus an Ríocht Aontaithe, den pháirt eile, an Choinbhinsiúin Eorpaigh maidir le Cúnamh Frithpháirteach in Ábhair Choiriúla, arna dhéanamh in Strasbourg an 20 Aibreán 1959 (an ‘Coinbhinsiún Eorpach maidir le Cúnamh Frithpháirteach’), an Phrótacail Bhreise a ghabhann leis an gCoinbhinsiún Eorpach ar Chúnamh Frithpháirteach, arna dhéanamh in Strasbourg an 17 Márta 1978, agus an Dara Prótacal Breise a ghabhann leis an gCoinbhinsiún Eorpach ar Cúnamh Frithpháirteach, arna dhéanamh in Strasbourg an 8 Samhain 2001.

Leis an gComhaontú Trádála agus Comhair, ní dhéantar foráil maidir le haon fhoirm le haghaidh iarrataí ar chúnamh frithpháirteach in ábhair choiriúla, ach tugtar sainordú leis don Choiste Speisialaithe um Fhorfheidhmiú an Dlí agus um Chomhar Breithiúnach, in Airteagal 635(1), an fhoirm chaighdeánach a bhunú. I gcás ina bhfuil cinneadh glactha ag an gCoiste Speisialaithe um Fhorfheidhmiú an Dlí agus um Chomhar Breithiúnach i gcomhréir leis an bhforáil sin, ní mór na hiarrataí ar chúnamh frithpháirteach a dhéanamh trí úsáid a bhaint as an bhfoirm chaighdeánach.

2.Comhthéacs an togra

2.1.An Comhaontú Trádála agus Comhair idir an tAontas Eorpach agus an Ríocht Aontaithe

Leis an gComhaontú Trádála agus Comhair, leagtar síos an bonn le haghaidh caidreamh leathan idir an tAontas Eorpach agus an Ríocht Aontaithe, laistigh de limistéar rathúnais agus dea-chomharsanúlachta, caidreamh arb é is príomhthréith dó dlúthchaidreamh síochánta atá bunaithe ar chomhar agus a dhéanann neamhspleáchas agus ceannasacht na bPáirtithe a urramú. Tar éis é a bheith á chur i bhfeidhm go sealadach ó bhí an 1 Eanáir 2021 ann, tháinig an Comhaontú Trádála agus Comhair i bhfeidhm an 1 Bealtaine 2021.

2.2.An Coiste Speisialaithe um Fhorfheidhmiú an Dlí agus um Chomhar Breithiúnach

Leis an gComhaontú Trádála agus Comhair, bunaítear roinnt comhlachtaí comhpháirteacha, lena n‑áirítear an Coiste Speisialaithe um Fhorfheidhmiú an Dlí agus um Chomhar Breithiúnach, ar ‘comhlacht arna cur ar bun le comhaontú’ é de réir bhrí Airteagal 218(9) den Chonradh ar Fheidhmiú an Aontais Eorpaigh (CFAE). Bunaíodh an Coiste Speisialaithe um Fhorfheidhmiú an Dlí agus um Chomhar Breithiúnach chun aghaidh a thabhairt ar ábhair a chumhdaítear le Cuid a Trí den Comhaontú Trádála agus Comhair, dar teideal ‘Forfheidhmiú an Dlí agus Comhar Breithiúnach in Ábhair Choiriúla’.

Maidir le saincheisteanna a bhaineann lena réimse inniúlachta, beidh sé de chumhacht ag an gCoiste Speisialaithe, i measc nithe eile, faireachán agus athbhreithniú a dhéanamh ar chur chun feidhme Chuid a Trí den Chomhaontú Trádála agus Comhair, cúnamh a thabhairt don Chomhairle Comhpháirtíochta i gcomhlíonadh a cúraimí agus cinntí, lena n‑áirítear leasuithe, agus moltaí a ghlacadh i leith na n‑ábhar uile dá bhforáiltear amhlaidh sa Chomhaontú Trádála agus Comhair nó in aon chomhaontú forlíontach.

2.3.An gníomh atá beartaithe ag an gCoiste Speisialaithe um Fhorfheidhmiú an Dlí agus um Chomhar Breithiúnach

In Airteagal 635(1) den Chomhaontú Trádála agus Comhair, déantar foráil maidir le hoibleagáid an Choiste Speisialaithe um Fhorfheidhmiú an Dlí agus um Chomhar Breithiúnach foirm chaighdeánach a bhunú le haghaidh iarrataí ar chúnamh frithpháirteach trí iarscríbhinn a ghabhann leis an gComhaontú Trádála agus Comhair a ghlacadh.

3.An seasamh atá le glacadh thar ceann an Aontais

3.1.Cúlra

Leis an gComhaontú Trádála agus Comhair, forlíontar forálacha agus éascaítear cur i bhfeidhm idir na Ballstáit, de pháirt, agus an Ríocht Aontaithe, den pháirt eile, an Choinbhinsiúin Eorpaigh maidir le Cúnamh Frithpháirteach, arna dhéanamh in Strasbourg an 20 Aibreán 1959, an Phrótacail Bhreise a ghabhann leis an gCoinbhinsiún Eorpach ar Chúnamh Frithpháirteach, arna dhéanamh in Strasbourg an 17 Márta 1978, agus an Dara Prótacal Breise a ghabhann leis an gCoinbhinsiún Eorpach ar Cúnamh Frithpháirteach, arna dhéanamh in Strasbourg an 8 Samhain 2001.

3.2.An seasamh atá beartaithe

Leis an bhfoirm chaighdeánach a mbainfidh údaráis inniúla úsáid aisti chun cúnamh frithpháirteach a iarraidh, éascófar cúnamh frithpháirteach idir údaráis inniúla sna Ballstáit, de pháirt, agus sa Ríocht Aontaithe, den pháirt eile, tríd an bhfaisnéis uile is gá a bheith in iarraidh a léiriú. Rinne saineolaithe de chuid an Aontais agus na Ríochta Aontaithe an fhoirm san Iarscríbhinn a ghabhann leis an togra le haghaidh Cinneadh ón gComhairle a dhréachtú go comhpháirteach, agus taithí ábhartha le foirmeacha atá ann cheana á cur san áireamh, amhail an fhoirm le haghaidh Ordú Imscrúdaithe Eorpach, mar aon le dearcthaí cleachtóirí sna Ballstáit, i gcomhlachtaí, eagraíochtaí agus oifigí an Aontais, agus sa Ríocht Aontaithe.

I bhfianaise na oibleagáide foirm chaighdeánach le haghaidh iarrataí ar chúnamh frithpháirteach a bhunú trí iarscríbhinn a ghabhann leis an gComhaontú Trádála agus Comhair faoi Airteagal 635(1) den Chomhaontú sin a ghlacadh, ní mór an seasamh atá le glacadh thar ceann an Aontais sa Choiste Speisialaithe um Fhorfheidhmiú an Dlí agus um Chomhar Breithiúnach a bhunú.